
CYFLWYNEDIG I FEDDWON CYMRY. 


Gwrandewch y Cymry llon, mi draethaf rai o'm campau 
Fy enw yw Syr John, gŵr llawn wyf o bob castiau: 
Gan bawb mewn gwlad a thref yr ydwyf yn dderbyniol, 
Nid oes o dan y nef bendefig mor urddasol. 


Mae genyf ddeiliaid fyrdd yn mhob rhyw le o danaf, 
Ac ymddwyn ym mhob ffyrdd at y rhai hyn y byddaf ; 
Bywoliaeth fras bob awr, sydd genyf i'r goreuon, 
Hyd nes, wrth rodio'r llawr, y siglant megis Eglon. 


Mi wisgais deulu rhai mewn porphor a sidanau, 

Âm roddi lle'n eu tai i'm haros hwyr a borau; 

A chodais ar ei farch, do, lawer un o'r domen— 

Âm hyn mae i mi barch—fe'm gelwir Syr John Heidden. 


Mi fedraf fyw yn y llys a byw yn y bwthyn gwaelaf— 
Rho'es llawer un ei grys, oddi am ei gefn am danaf— 
Gwnaeth llawer gŵr ei wraig er fy nghaeli i'w feddiant, 
Mor lom ag ydyw'r graig, sy'n ymyl Blaen y Pennant. 


Mae gan fy-neiliaid blant, cyffelyb i fwganod, 
O herwydd bod eu chwant tu ag ataf fì yn ormod ; 

Ni chlywir neb o'r rhai'n, o herwydd hyn yn cwyno, 
Ac nid yw byw yn fain, un amser yn eu blino. 


Bydd pob oferddyn ffol a llawer budrog anllad, 
Yn dyfod ar fy ol yn gyflym eu cerddediad, 

A lladron penau ffyrdd, yn wastad fydd i'm dilyn, 
O'r rhai'n anfonais fyrdd i feirw yn y tenyn. 


Mae rhai yn dweud fy mod yn un o'r lladron pennaf 
Fy hun o dan y rhod, er maint y serch sydd attaf ; 
Ac hefyd y mae cwyn, fy mod yn llofrudd gerwin, 
Oud lladd yn ddigon mwyn y byddaf yn gyffredin. 


Mae urddas mawr imi ym mhob rhyw ffair a marchnad, 
Ac uchel fydd fy mri ym mhlith pob gradd yn wastad, 
Holl bendefigion byd, o'r bron sydd i'm croesawu, 

A'r tlodion braidd i gyd, am Janaf sy'n ymdynu. 


Bydd Madog-aml-gwymp a'r Oegrwth Mawr ap Torgest, 
A Bloesgyn ar bob tymp, i mi'n ddilynwyr gonest; 
Achubwr cwppan Llawn, a Gwargwm ap Tywalltgeg, 
A fydd yn barchus iawn o honof bob rhyw adeg. 


Mae genyf lawer nod i harddu fy minteioedd, 

Yr wyf yn haeddu clod o herwydd fy ngweithredoedd 
Bydd rhai a llygaid du, trwyn coch, a gweflau tewion, 
A'r lleill o'm deiliaid eu dan gleisiau ac archollion. 


Bydd dadwrdd ym mhob tŷ lle byddaf yn trigfanu, 
A phawb yn ddigon hy” i alw ar ddiawl o'm deutu; 
A hyfryd genyf fi fydd gweled tori potiau, 

A gwaed yn anferth li' yn rhedeg hyd y lloriau. 


Bydd clywed erchyll reg yn hyfryd gan fy nghalon, 
A phawb yn lledu ei geg i ganu ffol benillion ; 

A. hoffus genyf fi fydd gweled dau gymydog, 
Yn ymladd fel dau gi yn eithaf annhrugarog. 

Mae.pawb o dan y rhod yn meddu lle i orphwyso, 
I'r rhai fydd wedi bod o danynt yn llafurio ; 
Gwelyau o bob dull sydd hefyd genyf finau, 

A mynych iawn y cyll rhai ynddynt eu bywydau. 


Bydd llawer yn y nos, ar ol fy ngwasanaethu, 

Yn gorwedd yn y ffos, hyd nes b'ont wedi fferu ; 
Bydd eraill hyd y ffyrdd, a'r lleill yn y tomenau—- 
Mae genyf lwybrau fyrdd i fyn'd i 'winedd angau. 


Mi yrais Sion o'r Pant i orwedd ryw nos Wener, 
Yn ymyl Ty'n y nant mewn eira hyd ei haner, 
Ca'dd yno oerfel blin, bu farw y'mhen ychydig— 
Mae genyf fodd i drin fy neiliaid yn gythreulig. 


Gorweddodd Sion o'r Cwm yn un o'm hen welyau 
Nes fferu fel y plwm, pan oedd yn rhodio'r Gwyliau : 
Mi deflais rhyw hen ŵr fu'n byw gerllaw i Rheidiol, 
I ganol llyn o ddwfr i foddi'n ddigon marwol. 


A theflais ŵr y Plas, yn ymyl afon Gonwy, 

Oddiar ei geffyl glas, i dori ei forddwyd aswy : 

A Dafis, gŵr Tŷ hir, a deflais dan ei gerbyd, 

Bu'n gorwedd amser hir 'nol hyn yn methu symud. 


Bu'm gyda Sion o'r Graig, nid pawb sy'n gwybod hyny, 
Yn gorphen lladd ei wraig, yr hon fu'n hir yn nychu, 

A gyrais Wil Llwyn Glas i wanu ei gymydog 

Ag erfyn yn ei gas—'rrwy'n hoffi pob dyn llidiog. 


Mi wnaethum i cyn hyn, nid ofnaf ddweyd ar gyhoedd, 
I Meistr Jones o'r Glyn ddifrodi ei dai a'i diroedd, 
Bu'n cysgu lawer gwaith ar ol bod yn fy nghwmni, 
Yn nghanol.chwech neu saith o foch i Huw Sion Parri. 

Bu gwr yr Hafod Lom, gerllaw i Hendre'r Newyn, 

Yn gorwedd yn y dom yn waeth ei drefn na mochyn ; 
Yr oedd ei wraig pryd hyn a'i blant yn wag eu boliau — 
Nid pawb gaiff fara gwyn wrth rodio hyd fy llwybrau. 


Mae'r brif-ffordd yn rhy gul i rai o'm teulu cymmwys, 
I fyned ar ddydd Sul o'r Capel ac o'r Eglwys, 

O herwydd heibio i mi y galwant yn wastadol, 

Heb feddwì mwy na'r ci fod ganddynt ran anfarwol. 


Aeth rhai o'm deiliaid i Gymdeithas Cymmedroldeb, 
Pa ddrwg oedd hyn i mi? dim-—haeraf yn eu hwyneb; 
Nid wyf yn hidio draen yn y Gymdeithas hono, 

Âm fyned ;yn fy mlaen yr wyf-——pwy all fy rhwystro ? 


'Does arnaf ofn rhag dim, ond y Gymdeithas Ddirwest, 
Hi ddyru ddyrnod i'm er cymaint yw fy ngerchest: 

Os hi enil!a'r dydd fy mharch a lwyr ddiflana, 

A'm deiliaid oll a fydd yn rhydd o fy nghrafanga. 


Er na chaf fi fy hun le i 'speilio y trueiniaid, 
Attelir llawer un rhag myn'd i ddamnio'u henaid ; 
Fy masnach â i lawr os Dirwest mwy a lwydda, 

A hedd a chysur mawr drwy Frydain a deyrnasa. 


Os deiliaid.y Olwb Du chwanegant fel 'rwy'n ofni, 
Fe gollaf ddeiliaid lu, o'r rhai fu'n ffyddlon imi ; 
Tafarnau gweigion fydd, a theiau'r wlad yn drefnus, 
A Sobrwydd garia'r dydd, on'd yw yn dorcalonus. 





D. Jones, Argraffydd, 4ŷc., Amlwch. 














